Dokter wil jong pasiënte help met skildery | News24
Dokter wil jong pasiënte help met skildery
Dr. Phillip de Vos.
HY het aanvanklik begin skilder om te ontspan ná werk, maar nou wil dr. Phillip de Vos dié stokperdjie gebruik om kinders se lewens te verander.
De Vos, 'n huisdokter by die Medicross-sentrum in Westering, loot nou een van sy skilderye uit om geld in te samel ten bate van Wings & Wishes. Dié Baaise organisasie finansier vervoer vir kinders met ernstige siektes wat ver moet reis om mediese behandeling te ontvang.
"Daar is 'n onbaatsugtigheid aan die werk wat hulle doen," sê De Vos. As 'n kind siek is, maar sy ouers kan nie dié sorg bekostig nie, moet hy steeds hulp kry."
Sy jongste skildery beeld ook dié boodskap uit. "Dit is 'n baie vrolike prent van kinders wat speel, want kinders moet die geleentheid hê om sorgvry groot te word."
De Vos het verlede jaar nagenoeg R5 000 ingesamel vir die SOS-kinderhawe deur 'n ander skildery uit te loot.
"Ek wil nie 'n bedrag as doelwit stel vir vanjaar se lootjies nie; enige geld wat inkom, is geld wat Wings & Wishes nie voorheen gehad het nie, en daarvoor is ons dankbaar."
Ook Inge Human, bestuurder van Wings & Wishes, het getuig van die "groot waarde" van die projek. "Dit skep bewustheid in die gemeenskap, sodat mense wat ons dienste benodig, daarvan kan hoor," het Human gesê. "Met die geld wat deur die projek ingesamel word beoog ons om toiletware aan te koop vir mercy bags. Elke kind kry een van dié rugsakkies met toiletware, 'n kombers, 'n teddiebeer en 'n speelding om hul tyd in die hospitaal meer aangenaam te maak."
Lootjies vir die skildery is teen R20 te koop by die Medicross-sentrum, waar die skildery ook uitgestal word. Dit is ook beskikbaar op Wings & Wishes se Facebook-blad. Die kompetisie duur tot 30 September.